Na temelju članka 34. Statuta Sveučilišta u Splitu, Senat Sveučilišta u Splitu (dalje u tekstu: Senat) na svojoj 55. sjednici održanoj 28. listopada 2021. godine, donosi sljedeći



PRAVILNIK 
O USTROJU I RADU CENTRA ZA HRVATSKE, MLETAČKE I OSMANSKE STUDIJE SVEUČILIŠTA U SPLITU



Predmet normiranja


Članak 1.
Ovim Pravilnikom uređuje se ustroj, financiranje i djelatnost Centra za hrvatske, mletačke i osmanske studije Sveučilišta u Splitu (dalje u tekstu: Centar).

Ciljevi Centra


Članak 2.
(1) Centar je osnovan s ciljem istraživanja, proučavanja i objavljivanja povijesnih vrela iz razdoblja mletačke i osmanske vladavine, u prvom redu onih koji se odnose na prostor Južne Hrvatske.
(2) Centar će se posvetiti i proučavanju i objavi i drugih vrela s prostora Južne Hrvatske, Bosne i Hercegovine i inozemstva, te objavi literature i filmova povijesne tematike. 
(3) Ciljeve iz prethodnih stavaka Centar ostvaruje kroz sljedeće djelatnosti:
· individualni i grupni istraživački rad u domaćim i stranim arhivima, muzejima, knjižnicama i drugim relevantnim institucijama
· obradu i objavu povijesnih vrela u izdavačkim nizovima, osobito onih mletačke i osmanske provenijencije, kao i drugih vrela iz razdoblja mletačke i osmanske vladavine
· snimanje dokumentarnih filmova povijesne tematike koji su važni za hrvatsku i europsku povijest
· organiziranje domaćih i međunarodnih seminara, sezonskih (ljetnih i zimskih) škola, specijalističkih studijskih tečajeva te znanstvenih i stručnih skupova
· suradnju s domaćim i međunarodnim visokoškolskim i znanstvenim institucijama i centrima, međunarodna razmjena istraživača, nastavnika i studenata
· suradnju s javnim i gospodarskim sektorom.

Opći podaci o Centru


Članak 3.
(1) Službeni je naziv Centra: Sveučilište u Splitu – Centar za hrvatske, mletačke i osmanske studije.
(2) Uz naziv iz prethodnog stavka Centar koristi i engleski naziv koji glasi: University of Split – Center for Croatian, Venetian and Ottoman Studies.
(3) Centar ima svoj logo sa stiliziranim prikazom povijesne kliške tvrđave te hrvatskim i engleskim nazivom Centra, koji se upotrebljava uz logo Sveučilišta.

Članak 4.
(1) Centar je ustrojbena jedinica Sveučilišta u Splitu, sukladno članku 49. Statuta Sveučilišta.
(2) Radi rješavanja pitanja iz vlastite nadležnosti Centar može osnivati vlastita povjerenstva i druga stručna i savjetodavna tijela.


Članak 5.
Sjedište Centra je u Splitu, na adresi Poljana kraljice Jelene  5, 21000 Split.


Upravljanje Centrom


Članak 6.
Centrom upravljaju voditelj Centra i Stručno vijeće Centra.

Voditelj Centra


Članak 7.
(1) Za voditelja Centra (dalje u tekstu: voditelj) može biti izabrana osoba u znanstveno-nastavnom zvanju koja ima ugovor o radu sa Sveučilištem u Splitu (dalje u tekstu: Sveučilište) ili sastavnicom Sveučilišta.
(2)Voditelja bira Senat na prijedlog rektora Sveučilišta u Splitu (dalje u tekstu: rektor). Odluku o izboru voditelja Senat donosi većinom glasova svih članova.
(3) Mandat voditelja traje tri godine, računajući od dana donošenja odluke o izboru, i na istu dužnost može biti ponovo biran.
(4) Za svoj rad i djelatnost Centra voditelj odgovara rektoru i Senatu.
(5) Voditelj može biti razriješen dužnosti i prije isteka mandata na vlastiti zahtjev ili opozvan zbog zanemarivanja obveza voditelja, zloporabe ovlasti, povrede etičkih normi ili zbog nesposobnosti obavljanja dužnosti.
(6) Postupak opoziva iz prethodnog stavka može pokrenuti rektor ili Stručno vijeće natpolovičnom većinom svih članova.
(7) Odluku o razrješenju ili opozivu voditelja donosi Senat većinom glasova svih članova.
(8) Centar ima i zamjenika voditelja koji upravlja Centrom u slučaju spriječenosti voditelja. Na zamjenika voditelja na odgovarajući način primjenjuju se sve odredbe kojima je uređen izbor, ovlasti i eventualno razrješenje voditelja.




Ovlasti voditelja


Članak 8.
Voditelj u okviru svoje nadležnosti:
· predstavlja Centar
· vodi i koordinira rad Stručnog vijeća
· priprema, saziva i predsjeda sjednicama Stručnog vijeća
· potpisuje odluke i druge akte Stručnog vijeća
· skrbi o izvršenju odluka Stručnog vijeća
· priprema i koordinira izradu planova aktivnosti Centra
· podnosi godišnje izvješće o svom radu i radu Centra Senatu
· obavlja druge poslove u okviru nadležnosti Centra.


Stručno vijeće


Članak 9.
(1) Stručno vijeće čine: jedan prorektor Sveučilišta, voditelj, zamjenik voditelja, voditelj Centra Don Frane Bulić Katoličkog bogoslovnog fakulteta u Splitu po položaju, voditelj Centra za lokalnu povijest Filozofskog fakulteta u Splitu po položaju, predstavnik Katedre za modernu i suvremenu povijest Filozofskog fakulteta u Splitu te po jedan predstavnik sastavnica-inicijatora osnivanja Centra, Filozofskog i Katoličkog bogoslovnog fakulteta Sveučilišta u Splitu.
(2) Centru mogu pristupiti i druge sastavnice koje imaju pravo delegirati jednog predstavnika u Stručno vijeće.
(3) Mandat članova stručnog vijeća traje tri godine.
(4) Voditelj Centra predsjedatelj je Stručnog vijeća po položaju.
(5) Stručno vijeće sastaje se na redovite sjednice dvaput godišnje – početkom svakog semestra sukladno akademskom kalendaru Sveučilišta – a po potrebi i na izvanredne sjednice.


Članak 10.
(1) Sjednice Stručnog vijeća sazivaju se u pravilu sedam dana prije njihova održavanja, a uz poziv na sjednicu s dnevnim redom dostavljaju se i relevantni materijali za raspravu i odlučivanje.
(2) Poziv na sjednicu Stručnog vijeća, uz naznaku mjesta i vremena održavanja, dostavlja se u pravilu elektroničkom poštom, a iznimno po procjeni voditelja i na drugi način.
(3) Sjednice se u pravilu održavaju u sjedištu Centra.
(4) Iznimno, sjednice Stručnog vijeća mogu se održavati i elektroničkim putem, o čemu odlučuje voditelj.
(5) Voditelj je ovlašten na sjednicu pozvati i druge osobe ako procijeni da je njihova nazočnost potrebna ili korisna za raspravu ili odlučivanje o nekom pitanu dnevnog reda. Pozvane osobe koje nisu članovi Stručnog vijeća sudjeluju u radu sjednice bez prava glasa.
(6) Stručno vijeće može održavati sjednice i donositi pravovaljane odluke ako sjednici nazoči natpolovična većina članova Stručnog vijeća.
(7) Svaki član Stručnog vijeća ima pravo predlagati izmjene i dopune predloženog dnevnog reda na samoj sjednici, o čemu se odlučuje većinom glasova nazočnih članova.
(8) Odluke o pitanjima iz svoje nadležnosti Stručnog vijeće donosi većinom glasova prisutnih članova, u pravilu javnim glasovanjem. Ukoliko voditelj to smatra opravdanim, može predložiti da o određenim pitanjima odlučuje tajnim glasovanjem. 
(9) U slučaju jednakog broja glasova za i protiv predložene odluke prevagu donosi glas voditelja.
(10) O radu sjednice Stručnog vijeća vodi se zapisnik. Zapisničara određuje voditelj.


Djelatnici Centra


Članak 11.
(1) Ovisno o potrebama i raspoloživim sredstvima Sveučilište može zasnovati radni odnos s jednom ili više osoba za obavljanje istraživačkih, administrativnih ili stručnih poslova u Centru.
(2) U Centru se mogu zaposliti na određeno vrijeme i osobe za rad na projektima, a iz sredstava projekata u kojima Centar participira.


Financiranje i rad Centra


Članak 12.
(1) Djelatnosti Centra mogu biti financirane sredstvima iz domaćih i međunarodnih projekata, prihodima ostvarenim vlastitom djelatnošću, vlastitim sredstvima Sveučilišta, donacijama ili na druge načine ovisno o radu Centra i sukladno zakonu, Statutu i drugim aktima Sveučilišta.
(2) Stručne poslove financijskog knjigovodstva za potrebe Centra obavlja Odjel Sveučilišta za financijsko poslovanje i računovodstvo.

Dužnosti Centra


Članak 13.
Dužnosti Centra su sljedeće:
· djelovati u skladu sa zakonom, Statutom i drugim aktima Sveučilišta, tradicijom i duhom Sveučilišta te raditi na širenju njegova ugleda u zemlji i svijetu
· donijeti plan i program svog rada na početku svake kalendarske godine te ih dostaviti na znanje rektoru i Senatu
· podnijeti Senatu izvješće o radu Centra koncem svake akademske godine.


Obveze Sveučilišta

Članak 14.
Sveučilište je dužno osigurati Centru:
· prostor za rad
· uredsku i računalnu opremu, uključujući i priključak na Internetsku mrežu, odnosno korištenje mrežne stranice Sveučilišta
· održavanje i popravke uredske i računalne opreme Centra.


Završne odredbe


Članak 15.
(1) Ovaj Pravilnik stupa na snagu danom objave na oglasnoj ploči Sveučilišta.
(2) Izmjene i dopune ovog Pravilnika donose se na istovjetan način na koji je donesen ovaj Pravilnik.



                                                               REKTOR
                                                    prof. dr. sc. Dragan Ljutić




[bookmark: _GoBack]


Ovaj Pravilnik objavljen je na oglasnoj ploči Sveučilišta u Splitu dana ____________ godine, te je stupio na snagu ____________ godine.



GLAVNI TAJNIK
   								     Filip Klarić-Kukuz, mag. iur. 

